Predkladacia správa

Materiál „Návrh Operačného programu Informatizácia spoločnosti“ sa predkladá na rokovanie vlády Slovenskej republiky ako iniciatívny materiál.

Operačný program Informatizácia spoločnosti (ďalej len „OP IS“) predstavuje základný referenčný, strategický a operačný dokument, na základe ktorého bude v programovom období 2007 - 2013 poskytovaná podpora na informatizáciu spoločnosti s využitím zdrojov Európskeho fondu regionálneho rozvoja ako aj národných zdrojov. Prostredníctvom OP IS sa budú v programovom období 2007 – 2013 implementovať projekty na podporu prístupnosti k širokopásmovému internetu, efektívnej elektronizácie verejnej správy, rozvoju elektronických služieb a rozvoju pamäťových a fondových inštitúcií.  

Prostredníctvom OP IS dôjde k naplneniu prioritnej osi „Informačná spoločnosť“ zaradenej do jednej zo  strategických priorít Národného referenčného rámca Slovenskej republiky na roky 2007 - 2013 a to „Inovácie, informatizácia a znalostná ekonomika“.

Z obsahového hľadiska bude mať OP IS niekoľko kľúčových častí:
-	analýza súčasného stavu oblastí spadajúcich do informatizácii spoločnosti v SR
-	strategická časť
-	operačná časť popisujúca členenie stratégie na prioritné osi a opatrenia
-	finančný plán 
-	popis systému implementácie.

OP IS bude vypracovaný v súlade s nariadením Rady (ES) č. 1083/2006 o všeobecných ustanoveniach pre ERDF, ESF a KF, nariadením Rady (ES) č. 1080/2006 o ERDF ako aj Metodickým usmernením MVRR SR č. 1/2006 na prípravu operačných programov.

Materiál obsahuje argumentáciu v prospech vytvorenia samostatného OP IS s riadiacim orgánom na Ministerstve financií Slovenskej republiky. 
Súčasťou materiálu je Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.